Informatīvais ziņojums

**"Par sadarbību ar Eiropas Tiesību akadēmiju, piemērojot Publisko iepirkumu likuma 4. panta trešās daļas izņēmumu"**

Ar Ministru kabineta 2015. gada 9. marta rīkojumu Nr. 115 apstiprināts Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plāns 2015.–2020. gadam.

Lai īstenotu cilvēkresursu kapacitātes stiprināšanu, Tiesu administrācija ar Eiropas Sociālā fonda atbalstu īsteno projektu "*Justīcija attīstībai*".[[1]](#footnote-1) Projekta pasākumi, cita starpā, aptver plaša mēroga apmācības, stažēšanos un labākās prakses apmaiņas aktivitātes tiesnešiem, prokuroriem, izmeklētājiem, kā arī citu juridisko profesiju pārstāvjiem, un ir īstenojami līdz 2022. gada 31. decembrim. Projekta "*Justīcija attīstībai*" ietvaros apmācību procesā nepieciešams piesaistīt arī vadošās Eiropas profesionālās apmācību iestādes, lai pēc iespējas efektīvāk sasniegtu projekta mērķus.

Eiropas Tiesību akadēmija (turpmāk – ERA) ir bezpeļņas nevalstiskā organizācija, kuru 1991. gadā dibinājusi Luksemburga, *Rhineland – Palantine* Federālā zeme, Trīre un ERA izveidošanas asociācija. ERA jau iepriekš ir veikusi valsts pārvaldes darbinieku un tiesu varas pārstāvju apmācības, tostarp, saistībā ar Latvijas prezidentūru Eiropas Savienības (turpmāk – ES) Padomē.

**2016. gada 20. decembrī Latvija pievienojās ERA Vadības padomei, parakstot pievienošanos līgumu un iegūstot tiesības ietekmēt ERA darbības stratēģiskos mērķus un lēmumus.**

Līgums noslēgts starp Latviju un ERA un paredz, ka atbilstoši ERA Statūtu 7. pantam Latvijai ir piešķirta vieta un balsošanas tiesības Vadības padomē. Latvijas pārstāvību padomē nodrošina Tiesu administrācija.

Tās valstis, kuras ir pārstāvētas ERA[[2]](#footnote-2) iegūst patrona valsts statusu un ERA piedāvā vairākas būtiskas priekšrocības attiecībā uz piedāvātajām apmācībām un konferencēm proti:

1. 40 % atlaide dalībai ERA rīkotajos pasākumos (atlaide var būt apvienota ar 10 % atlaidi par savlaicīgu reģistrāciju);
2. patrona valsts iegūst dalības tiesības ERA Vadības padomē, kas ietekmē ERA darbības politikas attīstību;
3. patrona valsts iegūst dalības tiesības ERA Uzticības personu padomē, kas ietekmē ERA apmācību programmu izveidi;
4. ERA piedāvā iespēju rīkot seminārus un apmācības Latvijā par bāzes izmaksām (kas ir nozīmīgi Tiesu administrācijas īstenotā Eiropas Sociālā fonda projekta "*Justīcija attīstībai*" īstenošanā).

Apmācības ar ERA starpniecību tiek nodrošinātas gandrīz visās ES tiesību jomās, ņemot vērā konkrētās jomas aktualitāti darba kartībā. Zināšanas par ES tiesībām nenoliedzami ir būtiskas Latvijas tautsaimniecības attīstībā un Latvijai kā konkurētspējīgam spēlētājam ES, tai skaitā, ātrs un kvalitatīvs tiesvedības process ir būtisks priekšnosacījums komercdarbības vides uzlabošanai. Tiesnešiem un citām tiesu sistēmai piederīgām personām darbā bieži nākas piemērot ES tiesību normas, tādējādi, pilnveidojot tiesu sistēmai piederīgo personu zināšanas, šāda rīcība atstāj pozitīvu ietekmi gan uz procesiem tiesībsargājošajās iestādēs, gan secīgi - komercdarbības vidi kopumā. ERA piedāvā apmācību programmas komerctiesībās, intelektuālā īpašuma, patērētāju aizsardzības un nodokļu tiesībās, tiesu iestāžu sadarbībā civillietās un krimināllietās u.c. jomās. To mērķis ir nodrošināt ES tiesību vienveidīgu piemērošanu, kā arī praktiķu un valsts pārvaldes darbinieku kompetences paaugstināšanu ES jautājumos. Mācību programmu sastādīšanā un realizācijā ERA cieši sadarbojas ar ES institūcijām. Tādējādi ERA ir vadošā mācību iestāde Eiropā, kas nodrošina apmācības ES tiesību jautājumos juridisko profesiju pārstāvjiem. Nav informācijas, ka pēc satura un kvalitātes līdzīgu pakalpojumu varētu nodrošināt citas apmācību iestādes.

ERA piedāvā ES tiesību apmācības tiesnešiem un tiesu darbiniekiem, un tās atbalstītāji ir gandrīz visas ES dalībvalstis. Kopš 2014. gada ERA mācības tiesneši no Latvijas ir apmeklējuši 229 reizes, prokurori – 65 reizes, bet ierēdniecības pārstāvji – 174 reizes. Kopumā kopš 2004. gada mācības pārstāvji no Latvijas ir apmeklējuši 468 reizes.

**Projekta "*Justīcija attīstībai"* ietvaros īstenotie pasākumi šobrīd ir viena no būtiskākām prioritātēm tieslietu jomā**. Tādējādi, lai pēc iespējas savlaicīgāk un kvalitatīvāk sasniegtu projekta "*Justīcija attīstībai*" mērķus, tā ietvaros ir vitāli nepieciešams un lietderīgi nodrošināt sadarbību ar ERA, piemērojot Publisko iepirkumu likuma 4. panta trešo daļu (kopīgās kontroles izņēmums).

Publisko iepirkumu likuma 4. panta trešā daļa paredz, ka Publisko iepirkumu likumu nepiemēro tādas personas […] sniegtajiem pakalpojumiem, kuri atbilst visām šādām pazīmēm:

1) tā atrodas tādā vairāku pasūtītāju kopīgā kontrolē, kas izpaužas kā tiesības ietekmēt kontrolētās personas darbības stratēģiskos mērķus un lēmumus;

2) vairāk nekā 80 procentus no tās darbībām veido konkrētu uzdevumu izpilde kopīgi kontrolējošo pasūtītāju vai citu minēto pasūtītāju kontrolēto personu interesēs;

3) tajā nav tiešas privātā kapitāla līdzdalības, izņemot tādu privātā kapitāla līdzdalības veidu, kas atbilstoši komerctiesības regulējošiem normatīvajiem aktiem un Līgumam par Eiropas Savienības darbību neietver tiesības ietekmēt un kontrolēt tās lēmumus un kam nav izšķirošas ietekmes uz to.

Sadarbības nodrošināšana ar ERA atbilst minētajām prasībām, ko pamato šādi aspekti:

**1)** **ERA pasūtītāji ir Vadības padomes locekļi, ES dalībvalstis** (šobrīd iestājušās 26 no 28 dalībvalstīm, tai skaitā Latvija). Nodrošināt ES tiesību vienveidīgu piemērošanu, piedāvāt iespēju praktiķiem un valsts iestāžu darbiniekiem piedalīties ERA mācībās ar būtiskām priekšrocībām, kā arī piedalīties ERA programmu izveidē no saturiskā viedokļa ir Vadības padomes dalībnieku (ES dalībvalstu) interesēs.

**Latvijas dalība Vadības padomē sniedz iespējas ietekmēt ERA stratēģiskus mērķus un lēmumus.** Atbilstoši ERA Statūtu 8. punktam[[3]](#footnote-3) Vadības padome darbojas šādās jomās:

- ir atbildīga par ERA attīstības stratēģijas (vadlīniju) izstrādi;

- ieceļ Uzticības padomes locekļus (ES dalībvalstu pārstāvji, kas veido ERA programmas, Latviju pārstāv Tieslietu ministrija);

- ieceļ  ERA administratīvo vadību (*Executive Board and the Management Board*);

- apstiprina ERA budžetu, izskata finanšu pārskatus;

- var grozīt ERA statūtus, pārskatot ERA pārvaldības struktūru un lēmumu pieņemšanu.

Lai gūtu priekšstatu par dalībvalsts spēju kontrolēt ERA darbību, papildus **paskaidrojama ERA struktūra un izveidošanas priekšnoteikumi**. Ņemot vērā Eiropas Parlamenta ierosinājumu (1990. gadā) - Eiropas Komisijai investēt viena mācību centra izveidē juridisko profesiju pārstāvjiem ES, lai uzlabotu ES tiesību piemērošanu, tika nodibināta ERA.

Saskaņā ar Eiropas Parlamenta un Eiropas Komisijas lēmumu tika nodrošināts, ka ERA tiek finansiāli atbalstīta no ES budžeta (šāds finansējums tiek nodrošināts arī šobrīd). Fonda[[4]](#footnote-4) uzdevums saskaņā ar ERA statūtu 2. punktu ir definēts - izveidot un nodrošināt ERA darbību.

Turpmāk ERA statūtu 6. punktā norādītas **fonda pārvaldes institūcijas: Vadības padome (*Governing Board*), Pilnvaroto padome (*Board of Trustees*), Valde (*Executive Board*) un Administratīvā valde (*Management Board*)**. Atbilstoši statūtu 7. punkta pirmajam apakšpunktam Vadības padome sastāv no viena pārstāvja no katras dalībvalsts iestādes. Latvija ir pārstāvēta Vadības padomē. Saskaņā ar ERA statūtu 8. punktu, kā jau minēts, Vadības padome nosaka ERA darbības galvenos virzienus, ieceļ pilnvaroto padomi, valdi un administratīvo valdi, apstiprina arī fonda budžetu un ar valdes starpniecību uzrauga tā izpildi.

No iepriekš minētās pārvaldes institūciju struktūras un Vadības padomes kompetences noteikt fonda darbības virzienus ir konstatējams, ka **fonda darbību kontrolē dalībvalstis caur to noteiktajām institūcijām** **un to deleģētajiem pārstāvjiem fonda Vadības padomē**.

**2) Vairāk nekā 80% no ERA darbībām veido konkrētu uzdevumu izpilde kopīgi kontrolējošo pasūtītāju interešu īstenošanu.** Atbilstoši ERA statūtu 3. punktam ERA mērķis ir apmācīt personas, kuras saistītas ar ES tiesību ieviešanu un piemērošanu ES dalībvalstīs un citās Eiropas valstīs,[[5]](#footnote-5) rīkojot apmācību kursus, seminārus, konferences u.c. **Tādējādi ERA darbība pēc būtības ir vērsta uz to kontrolējošo pasūtītāju interesēm.** Lielākā daļa apmācīto personu pārstāv dalībvalstu iestādes, piemēram, tiesneši, ministriju darbinieki u.c.).[[6]](#footnote-6) ERA pakalpojumus izmanto ES dalībvalstu praktiķi un valsts iestāžu darbinieki. Ņemot vērā to, ka 26 ES dalībvalstu institūcijas ir pārstāvētas ERA Vadības padomē, tad tiek īstenotas pasūtītāju intereses. Secināms, ka 80 % no apgrozījuma tiek nodrošināti, lai pildītu konkrētus dalībvalstu kopīgi dotus uzdevumus. Atbilstība ir apliecināma ar statistiku, kas atrodama ERA publiskajos pārskatos par 2013., 2014., 2015. g.[[7]](#footnote-7)

Atbilstoši jau minētajam ERA statūtu 3. punktam, kas definē fonda darbības mērķus, ERA organizētajās mācībās var piedalīties jebkurš interesents, kas par šīm mācībām maksā, tomēr minētās iespējas izmantošana no citu interesentu puses veido nelielu īpatsvaru no kopējo apmācīto skaita un nerada risku minētā kritērija izpildei. Jānorāda, ka minētajā kritērijā noteiktais slieksnis (80 %) pats par sevi apliecina, ka tas neaizliedz daļu no rīcības šādu personu interesēs.[[8]](#footnote-8) 80 % no apgrozījuma tiek nodrošināti, lai pildītu konkrētus dalībvalstu kopīgi dotus uzdevumus.

**3) Attiecībā uz privātā kapitāla klātbūtnes neesamību** norādāms, ka ERA nav tiešas privātā kapitāla līdzdalības.

ERA budžetu veido ES institūciju atbalsts, *Rhineland – Palantine* Federālās zemes, kur ERA atrodas, atbalsts un ienākumi no ERA rīkotajiem pasākumiem. Papildu finansējuma avots ir valstu vienreizējie maksājumi, kas tiek veikti pievienojoties ERA.

Tā kā Fonda dalībnieki ir ES dalībvalstu nominētas iestādes un katra valsts iemaksā noteiktu dalības maksu, nav pamatots uzskatīt, ka fondā darbība tiktu īstenota ar privātā kapitāla līdzdalību. Izvērtējot ERA 2015. gada pārskatā pieejamo informāciju par fonda ienākumiem, secināms, ka nepieciešamais kritērijs attiecībā uz privāta kapitāla klātbūtnes neesamību, izņemot tādu privātā kapitāla līdzdalības veidu, kas atbilstoši komerctiesības regulējošiem normatīvajiem aktiem un Līgumam par Eiropas Savienības darbību neietver tiesības ietekmēt un kontrolēt tās lēmumus un kam nav izšķirošas ietekmes uz to, ir izpildīts.[[9]](#footnote-9)

**Tādējādi mācību nodrošināšanai ar ERA nav piemērojama Publisko iepirkumu likumā noteiktā procedūra**, jo konkrētajā gadījumā ERA atbilst Publisko iepirkumu likuma 4. panta trešajā daļā noteiktajiem izņēmuma kritērijiem.

Noslēgumā papildus atzīmējams, ka daudzi no ERA projektiem, kas tikuši īstenoti dalībvalstīm līdz šim, notikuši, nepiemērojot publisko iepirkumu procedūras:

* 2010: "*Train the Trainers*" - Polijas Reģionālās attīstības ministrijas projekts, finansēts no Eiropas Sociālā fonda līdzekļiem;
* 2012-2014: Tiesu apmācības projekts Tiesu apmācību institūtam Bulgārijā, finansēts no Eiropas Sociālā fonda līdzekļiem;
* 2015: Tiesu apmācību programma tiesu apmācības centram Lietuvā, finansēts Norvēģijas finanšu instrumenta ietvaros;
* 2007 un 2011: Visaptverošas mācību programmas Ukrainai, Moldovai un Gruzijai, ko finansē Luksemburgas valdība.

Ņemot vērā Tiesu administrācijas funkcijas, nodrošinot tiesnešu un tiesu darbinieku apmācību, lai pēc iespējas kvalitatīvāk īstenotu projekta "*Justīcija attīstībai*" mērķus, Tiesu administrācijai nepieciešams sadarbībā ar ERA slēgt līgumu par mācību īstenošanu, **nepiemērojot publisko iepirkumu procedūras.**

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Skrjabina 67083613

Anna.Skrjabina@ta.gov.lv

1. Projekts "*Justīcija attīstībai*": [https://www.ta.gov.lv/LV/starptautiska\_sadarbiba\_40/eiropas\_socialais\_fonds\_
1520](https://www.ta.gov.lv/LV/starptautiska_sadarbiba_40/eiropas_socialais_fonds_1520) [↑](#footnote-ref-1)
2. Atzīmējams, ka ERA ir fonds (izveidota kā fonds atbilstoši ERA statūtiem) savukārt Vadības Padome ir viena no Fonda pārvaldes institūcijām. Fonds un akadēmija ir viena juridiska persona. Pēc analoģijas līdzīgs piemērs Latvijā varētu būt nodibinājums "Latvijas Tiesnešu mācību centrs", kura juridiskais statuss ir nodibinājums, bet nosaukums ietver vārdus "mācību centrs", un nodibinājums pēc būtības darbojas kā tālākizglītības iestāde. Turklāt, arī pēc analoģijas ar ERA, "Latvijas Tiesnešu mācību centrā" ir izveidota Padome, kas ir viena no nodibinājuma pārvaldes institūcijām ar uzraudzības un padomdevēja funkcijām. [↑](#footnote-ref-2)
3. ERA statūti. Angļu valodā pieejami: [https://www.era.int/cgi-bin/cms?\_SID=fd084a0070b1ef220de1b
2b95241adb44b3b051100537222444209&amp;\_sprache=en&amp;\_bereich=artikel&amp;\_aktion=detail&amp;\_persistant\_variant=%2FAbout%20ERA%2FThe%20Foundation%2FStatute&amp;\_template\_variant3=Statute&amp;idartikel=100451](https://www.era.int/cgi-bin/cms?_SID=fd084a0070b1ef220de1b2b95241adb44b3b051100537222444209&amp;_sprache=en&amp;_bereich=artikel&amp;_aktion=detail&amp;_persistant_variant=%2FAbout%20ERA%2FThe%20Foundation%2FStatute&amp;_template_variant3=Statute&amp;idartikel=100451) [↑](#footnote-ref-3)
4. Skat. *Supra 2* [↑](#footnote-ref-4)
5. Saskaņā ar ikgadējo pārskatu dalībnieki no EEZ, kandidātvalstīm, citām valstīm 2015. gadā sastādīja tikai 5 % no kopējā dalībnieku skaita. ERA ikgadējais pārskats par 2015. gadu pieejams: <https://www.era.int/upload/dokumente/18341.pdf> [↑](#footnote-ref-5)
6. Skat. *Supra*, 17. lpp. [↑](#footnote-ref-6)
7. Skat. *Supra 5,* ERA pārskats par 2014. gadu pieejams:<https://www.era.int/upload/dokumente/17337.pdf> *,* ERA ikgadējais pārskats par 2013. gadu pieejams*:* <https://www.era.int/upload/dokumente/16132.pdf> [↑](#footnote-ref-7)
8. *Ibid*, Supra 5 [↑](#footnote-ref-8)
9. Skat. *Supra* 5, 16. lpp. [↑](#footnote-ref-9)